ཟླ་འགའི་རིང་ཧི་མ་ལ་ཡའི་གློག་བརྙན་འཁྲབ་སྟེ་གློག་བརྙན་ལེགས་འགྲུབ་བྱུང་རྗེས་འཁྲབ་ཁྲིད་པ་ཧོ་ཞོ་ཧ་ཡིས་ང་ལ་ཁྱོད་འཁྲབ་སྟོན་པའི་རྣམ་འགྱུར་བསྟན་སྟངས་སོགས་གང་ཐད་ནས་ཧ་ཅང་ལེགས་མོད།འོན་ཀྱང་རྒྱ་ཡིག་དང་རྒྱ་སྐད་ཀྱི་གནས་ཚད་ཞན་པས་ངས་ཧྲང་ཧེའི་སློབ་གྲ་ཆེན་མོ་ཞིག་ལ་ངོ་སྤྲོད་བྱེད་ཟེར།སློབ་གྲྭར་འགྲོ་རྒྱུ་གོ་སྐབས་རག་པ་དེ་ཧ་ཅང་དགའ་མོད།འོན་ཀྱང་ལྡོག་ཕྱོགས་ནས་བཤད་ན་ང་ལ་སྒོར་མོ་མེད་པས་སེམས་སྡུག་བྱས།གང་ལྟར་སྒོར་ཉིས་ཁྲི་དྲུག་སྟོང་ཨམ་ཕྲག་ནང་བླུགས་ནས་ཧྲང་ཧེ་སློབ་གྲྭར་བསྐྱོད་དེ་གཅིག་ཁྲི་དྲུག་སྟོང་སློབ་ཡོན་ལ་སྤྲད་རྗེས་ང་ལ་སྒོར་གཅིག་ཁྲི་ལྷག་སོང་།ཧྲང་ཧེ་ལ་ཟ་འཐུང་རིན་གོང་ཧ་ཅང་ཆེ་བས་སློབ་གྲྭའི་སྤྱི་ཐབ་ཁོ་ན་ལ་བརྟེན་ཏེ་འཚོ་བ་རོལ།སེར་སྣ་ཇི་ལྟར་བྱས་ཀྱང་ཨམ་ཕྲག་ནང་ཤོག་སྒོར་ནི་ཉི་མ་རེ་རེར་ཉུང་རུ་ཉུང་རུ་འགྲོ་གྱིན་འདུག་ལ་ངའི་སེམས་ནང་དུ་ན་ཟུག་ཀྱང་ཆེ་རུ་ཆེ་རུ་འགྲོ་གྱིན་ཡོད།སློབ་གྲྭའི་གུང་གསེང་སྐབས་སུ་ཞོར་ལས་ཞིག་ཨེ་རགས་སྙམ་ནས་བསྡད།སྟབས་ལེགས་པ་ཞིག་ལ་ང་ཚོའི་སློབ་གྲྭར་བུ་ཕྲུག་བཟང་པོའམ་ཕོ་རྒོད་འགྲན་སྡུར་ཚོགས་པའི་མི་སྣ་འགའ་སླེབས་ཏེ་ང་ཚོ་སློབ་ཕྲུག་དག་ལ་གླུ་དབྱངས་ལེན་དུ་བཅུག་སོང་།སྐབས་དེར་ཁོ་ཚོས་ངའི་ཁ་པར་ཨ་གྲངས་དང་ས་གནས་གང་ཡིན་སོགས་ཐོ་འགོད་བྱས།ཉིན་ཤས་རྗེས་སུ་འཁྲབ་ཁྲིད་པ་ཧོ་ཞོ་ཧ་ཁོང་གིས་ཡང་བསྐྱར་མི་སྣ་གྲགས་ཅན་འགའ་ཁྲིད་དེ་ང་ལ་བསྐྱར་དུ་གླུ་གཞས་ཐོང་ཟེར།ངས་ཀྱང་གླུ་དབྱངས་ནི་གཟི་ཚ་སྡེ་དགུ་ལ་གང་མང་བླངས་མྱོང་བའི་རྐྱེན་གྱིས་འཚེར་སྣང་དང་འཇིགས་སྣང་སོགས་མེད་ལ་རྣམ་འགྱུར་འདྲ་མིན་བསྟན་ཏེ་བོད་གཞས་དང་རྒྱ་གཞས་གང་མང་བླངས།དེ་ནས་ཁོང་ཚོས་ང་ཁྲོང་ཅིན་ལ་འགྲན་བསྡུར་དུ་སོང་ཟེར།ངས་ཀྱང་ཐད་ཀར་འགྲོ་སོང་གི་གླ་ཆ་སོགས་གང་ཡིན་དྲིས་པས་ཁོང་ཚོ་ཚོགས་པའི་གཏོང་རྒྱུ་ཡིན་ཞེས་དྲིས་ལན་གནང་བྱུང་།དེ་ནས་ཁྲོང་ཅིན་ལ་བསྐྱོད་དེ་རྩེ་ཐང་ལ་འབྱོར་དུས་འགྲན་བསྡུར་མི་སྣ་སུམ་སྟོང་ཙམ་འཛོམས་འདུག་ལ།དེའི་ནང་དུ་བརྒྱ་དང་བརྒྱད་ཅུ་བདམས་ཡོད་པའི་ནང་ཁོ་བོའང་ཚུད་སོང་།ཡང་བརྒྱ་དང་བརྒྱད་ཅུས་འགྲན་བསྡུར་བྱས་མཐར་སུམ་ཅུ་བདམས་པའི་ཁྲོད་དུ་སླེབས་སོང་ལ།སུམ་ཅུའི་ནང་མི་སྣ་བཅུ་བདམས་ཏེ་བདུན་ཕྲག་གཅིག་གི་ཚེ་སྦྱོང་བདར་བྱས་མཐར་ལྔ་བདམས་པའི་ནང་དུའང་འཛུལ་ཞུགས་ཐུབ་སོང་།དེ་སྔོན་ང་དང་མཉམ་དུ་བོད་རིགས་གཅིག་ཡོད་ལ་ངེད་གཉིས་ཀྱིས་གླུ་དབྱངས་མང་ཆེ་བ་བོད་གཞས་བཏང་།ལྭ་བ་ཡང་མང་ཆེ་བར་བོད་ལྭ་གྱོན་ཏེ་འགྲན་བསྡུར་བྱས།འོན་ཀྱང་སྐབས་དེར་བོད་རིགས་སྤུན་ཟླ་ཁོང་རྒྱུགས་མ་འཕྲོད་པར་རྗེས་སུ་ལྷག་སོང་།